Bheki Cele dalk ondersoek na roekelose opmerkingsBheki Cele. Foto: Kopano Tlape/GCIS Die Demokratiese Alliansie (DA) versoek die parlement se gesamentlike komitee oor etiek en ledebelange om Bheki Cele, minister van polisie, se ondeurdagte kommentaar ten tyde van die afsondering onder die loep te neem. Die party het ook pres. Cyril Ramaphosa versoek om Cele uit sy posisie te verwyder. Dit volg na die minister die afgelope drie weke talle onvanpaste opmerkings gemaak het wat daarop neerkom dat die polisie buite die wet kan optree. Andrew Whitfield, DA-LP en woordvoerder oor polisie, sê Cele het onder meer voorgestel dat die polisie mense na hulle huise toe moet “stoot”. Hy het ook die polisie opdrag gegee om misdadigers “hardhandig” te behandel en “geen genade vir verdagtes te betoon nie”. Cele het ook onvanpaste kommentaar gelewer oor die vrou wat na bewering deur ŉ polisiebeampte ten tyde van die afsondering verkrag is. “Dit was die man van die vrou, wat toevallig ŉ polisiebeampte was, wat haar verkrag het. Om te sê dit was ŉ polisiebeampte wat die vrou verkrag het, is onwaar,” lui Cele se opmerking. Whitfield verwys ook na Cele se kommentaar op 12 April waar hy gesê het dat die polisie op sjebeens wat alkohol tydens die afsondering verkoop, sal toeslaan. Hy het glo gesê dat die polisie nie net die drank gaan konfiskeer en mense in hegtenis neem nie, maar ook die infrastruktuur vernietig. Whitfield sê die DA het reeds ŉ beroep op die president gedoen om Cele uit sy posisie as minister te verwyder. “Hierdie roekelose opmerkings van ŉ parlementslid is onaanvaarbaar. Dit is strydig met die parlement se kode vir etiese gedrag en openbaarmaking van lede se belange. Die kode lui duidelik dat alle lede etiese gedrag by wyse van leierskap moet bevorder en ŉ voorbeeld moet stel. Cele het tot dusver geen etiese leierskap getoon nie,” sê Whitfield. Whitfield sê Cele se opmerkings moet dringend deur die parlement ondersoek word. In ŉ verslag deur die onafhanklike polisie-ondersoekdirektoraat (Opod) het agt mense weens die polisie se toedoen gesterf en dertig misdrywe, onder meer aanranding, is teen die polisie tydens die eerste week van die landwye afsondering aangemeld. Die DA het ŉ e-pos- en WhatsApp-lyn beskikbaar gestel waar alle klagtes teen die polisie aangemeld kan word. Sowat 200 klagtes wat verband hou met mishandeling en wangedrag deur die polisie is reeds aangemeld. “Dit is nou belangriker as ooit dat die parlement sy lede verantwoordelik moet hou vir hul gedrag,” sê Whitfield. Rig ŉ e-pos aan [email protected] of stuur ŉ WhatsApp-boodskap aan 067 977 9324.